open-index/open-wikipedia-markdown huggingface dataset:
Cuba

** Cuba ** es un pais en la Mar Caribe. La pais es formida par la isola grande Cuba, la Isola de Jovenia, e multe isolas peti. 
La capital es Havana e la site plu grande es Santiago de Cuba. La lingua major es espaniol.

La area es sirca 110 860 cilometres cuadrida e la cuantia de abitores, en la anio 2007, ia es sirca 11 394 043 persones.

En 1492, Colombo ia ariva a la isola, cual deveni teritorio espaniol asta la gera espaniol-american de 1898. A pos la gera, lo ia deveni parte de SUA. Lo ia gania nondepende en 1902.

En 1959, Fidel Castro e Che Guevara ia suverti la tirano Fulgencio Batista en la "Revolui Cuban". Fidel Castro ia comensa relatas con la Uni Soviet e ia declara sua governa "sosialiste". SUA ia atenta suverti la governa sosialiste e invade la isola ma ia fali. La Partito Comuniste de Cuba ia es formida en 1965 e de cuando ia governa la isola. Oji, Cuba es la sola pais sosialiste estra Asia.

## Jeografia
Cuba es un arcipelago de isolas locada en la Mar Caribe norde en la conflue de la Mar Atlantica con la golfo de Mexico e la Mar Atlantica. Lo es locada entre la latitudes 19° e 24°N e lonjitudes 74° e 85°U. SUA es 150 cilometres tra la Streta Florida a norde e norde-ueste e Bahamas es 21 cilometres a norde. Mexico es 210 cilometres tra la Canal de Yucatan a ueste.

## Divides manejal
La pais es divideda en 15 provinses e un munisipa spesial (Isola de Jovenia). Estas ia es ante ses provinses istorial: Pinar del Río, Habana, Matanzas, Las Villas, Camagüey e Oriente. La divide corente es simil a acel de la provinses militar espaniol en la gera de nondepende cuban cuando la plu parte de la areas turbante ia es divideda. La provinses es divideda en munisipas.

## Linguas
La lingua ofisial es espaniol e la majoria de cubanes parla lo. La dialeto es la espaniol cuban, cual es un forma de espaniol caribe. Otra linguas parlada es creol aitian, galego e corsu.
1452

## Avenis
* Febrero &ndash; Alexăndrel regania (la ves du) la trono de Moldavia, en sua disputa con Petru Aron.
* 22 febrero &ndash; William Douglas, Conte 8 de Douglas es asasinada par James 2 de Scotland, en la castel de Stirling.
* 17 marto &ndash; Reconcista &ndash; Batalia de Los Alporchones (sirca la site de Lorca ien n Murcia): La forsas combinada de la Rena de Castelia e sua rena ajuntable de Murcia vinse la Amiria de Granada.
* 19 marto &ndash; Frederick 3, imperor roman santa deveni la ultima ci es coronida en Roma.

## Nases
* 10 marto: Fernando 2, re aragones (m. 1516).
* 15 april: Leonardo da Vinci, artiste e sientiste italian (m. 1519).
* 27 julio: Ludovico Sforza, dux milanes (f. 1508).
* 24 setembre: Girolamo Savonarola, monce italian.
* 10 desembre: Johannes Stoeffler, matematiciste e astronomiste deutx.

## Moris
* 10 febrero: Suitrigaila, prinse lietuvisce.
* 14 febrero &ndash; Konrad 7 la Blanca, dux de Oleśnica
* 22 febrero &ndash; William Douglas, Conte 8 de Douglas (n. 1425)
* 20 april &ndash; Reinhard 3, Conte de Hanau (1451–1452) (n. 1412)
* 26 maio: Juan Stafford, arcibispo engles.
* Otobre &ndash; Nicholas Close, bispo engles
2 Pallas

**2 Pallas** (simbole: , elinica Παλλάς) es un asteroide locada en la sintur de asteroides en la sistem solal, e la asteroide du cual on ia descovre. La astronomiste Heinrich Wilhelm Matthäus Olbers ia descovre lo e ia nomi lo a 28 marto 1802. Pallas es la ojeto la plu masosa en la sintur de asteroides, e on judi ce el contiei 7% de la masa intera.

A comensa, on ia considera Pallas, con Ceres, 3 Juno e 4 Vesta, como un planeta.  Ma pos la descovre de multe otra asteroides, la state de Pallas e la otras ia cambia. Lo es posible ce Pallas va deveni un planeta nana en la futur, ma sola si sua forma coere con la balansa idrostatical.

* Noncomunia (e) 0.231
* Semiase major (a) 414.784 Gm (2.773 UA)
* Perielio (q) 	319.143 Gm (2.133 UA)
* Afelio (Q) 510.425 Gm (3.412 AU)
* Periodo orbital 1686.333 d (4.62 a)
* Rapidia orbital media 17.65 km/s
* Tende 34.841°
* Lonjitude de la noda asendente (Ω) 173.152°

## Cualias
Pallas es la asteroide la plu grande en la sintur de asteroides, simil a 4 Vesta par volum, ma con un masa multe min grande. Pallas ave un orbita noncomun per un corpo tan grande. Sua orbita es tre inclinada e pico nonsirculo, an si lo es locada a la mesma distantia de la sol como la parte sentral de la sintur xef.
4 Vesta

**4 Vesta** (simbole: ) es la ojeto du de la plu grandes en la sintur de asteroides, con un diametre de sirca 530 km e un masa de 9% de la sintur intera. Sua grandia e suprafas nonusual fa ce Vesta es la asteroide la plu briliante, e la sola cual on pote vide de la Tera con oios nuda, estra Ceres cual es vidable en states spesial bon de oserva.

Ajetivos en engles cual veni de la nom Vesta es **Vestalian** o **Vestian**.

* Noncomunia (e) 0.08902
* Semiase major (a) 353.268 Gm (2.361 UA)
* Perielio (q) 321.82 Gm (2.151 UA)
* Afelio (Q) 384.72 Gm (2.572 UA)
* Periodo orbital 1325.46 d (3.63 a)
* Rapidia orbital media 19.34 km/s
* Tende 7.133°
* Lonjitude de la noda asendente (Ω) 103.926°

## Descovre
Vesta ia es descovreda par la astronomiste deutx Heinrich Wilhelm Olbers a 29 marto 1807. On ia permete ce la matematiciste famosa Carl Friedrich Gauss nomi lo. El ia eleje Vesta, la nom de la dia roman de la casa e la ximine.

Pos la descovre de Vesta en 1807, on no ia descovre plu asteroides tra 38 anios. En esta tempo la cuatro asteroides conoseda ia es contada en la lista de planetas, e cada ia ave sua propre simbol planetal. La simbol de Vesta es un ximine.
5 Astrea

**5 Astrea** es un asteroide grande en la sintur xef de la sintur de asteroides. La suprafas es multe refletante (briliante), e es cisa un misca de nicel-fero con silicatos de magnesio e fero.

Astrea ia es la asteroide sinco cual on ia descovre. Lo ia es trovada a 8 desembre 1845 par K. L. Hencke. Lo ia es la prima de sua du descovres de asteroides; la numero du ia es 6 Hebe. Esente astronomiste sola como pasatempo, Hencke ia xerca 4 Vesta cuando el ia trova Astrea con bon fortuna. La re de Prusen ia dona un salario anial de $600 (dolares en 1968) a el per la descovre.

Como un asteroide Astrea no es multe notable, ma lo ia es la asteroide sinco descovreda. Tra 38 anios on ia crede ce on ave sola 4 asteroides, asta la descovre (la descovre de Vesta ia aveni en 1807). Pos la descovre de Astrea, miles de otra asteroides ia es descovreda.
Cualia de ata

La **cualia de ata** o **aspeta vocabulal** (engles: *lexical aspect*, deutx: *Aktionsart*, italian: *qualità dell'azione*) es un terma de linguistica cual refere a un cualia de la sinifia de un verbo cual influe sua realis sintatical o morfolojial. En contrasta a otra cualias, como la aspeta gramatical, lo es nonvariante, car lo es determinada par la semantica e no par la sintatica.

Zeno Vendler (1957) clasi verbos en cuatro categorias:
#ativia – "el core"
#ateni – "el construi un casa"
#susede – "el trova sua auto"
#state – "el conose la om"

Ativias e atenis pote usa aspetas continuante o progresante, ma susedes e states no pote usa los. Ativias no ave un punto final, ma atenis ave. States continua, susedes aveni subita, e atenis prosimi sua fini en grados.

Bernard Comrie (1976) ajunta un otra categoria: la momento ("semelfactiva"), pe "el stornui". La momento difere de la state car lo indica un ata, ma la state no. Comrie introdui ance un distingui entre "telica" (con gol) e "nontelica" (sin gol). Atenis e susedes es telica, ma ativias, states e momentos es sin gol.

## Bibliografia
*Comrie, B. (1976) Aspect: An Introduction to the Study of Verbal Aspect and Related Problems. Cambridge: Cambridge University Press.
*Vendler, Z. (1957) Verbs and Times, The Philosophical Review 66:143-60.
Cuait

**Cuait** (en arabi: الكويت‎‎ *al-Kuwait*, pronunsia arabi golfal: [ɪl‿ɪkweːt] or [lɪkweːt]), nomida ofisial la **Stato de Cuait**, es un pais en Asia sude-ueste. Situada a la borda norde de Arabia este a la fini de la Golfo Persian, lo comparti fronteras con Irac e Arabia Saudi. En 2016, Cuait ia ave un popla de 4,2 milion persones, de ci 1,3 ia es cuaitis e 2,9 milion (cuasi 70%) es otra sitadanes a stranjer. La area es sirca 17 820 cilometres cuadrida. La site capital es Cuait, e la lingua major es arabi.

On ia descovre reservas de petrolio en 1938. Entre 1946 e 1982, la pais ia esperia un moderni grande. En la desenio de 1980, Cuait ia esperia un periodo de nonstablia jeopolitical e un crise economial pos un colasa finansial. En 1990, Cuait ia es invadeda par Irac. La ocupa iraci ia fini en 1991 pos interveni militar par fortes aliada. A la fini de la gera, on ia fa multe labora per revive la economia e reconstrui la infrastrutur nasional.

Cuait es un stato constitual con un sistem political semidemocrata. La constitui ia es proclamada en 1962. La pais ave un economia de revenu alta, suportada par reservas de petrolio cual es la numero ses de la plu grandes en la mundo. La dinar cuaiti es la mone la plu alta valuada en la mundo. Seguente la Banco Mundal, Cuait ave la revenu cuatro de la plu altas per person en la mundo. On nomi Cuait "la Hollywood de la Golfo" car sua telenovelas e teatrales es popular. Lo conteni la teatro de opera la plu grande en Asia sude-ueste.

## Medias
La medias de Cuait es categorida anial como "partal libre" en la sonda de Libria de Jornalisme par Casa de Libria. De pos 2005, Cuait ia gania frecuente la gradi la plu alta de tota paises arabi en la Catalogo de Libria de Jornalisme anial par Reportores Sin Fronteras. En 2009, 2011, 2013 e 2014, Cuait ia suprapasa Israel como la pais con la libria de jornalisme la plu grande en Asia sude-ueste.

Cuait produi plu jornales dial e revistas per person ca sua visinas. La libria de jornales de Cuait ave limitas; en cuando critica de la governa e membros de la familia renante es permeteda, la constitui de Cuait criminali critica de la amir.

La Ajenteria de Novas de Cuait, cual la stato posese, es la casa de medias la plu grande en la pais. La Ministreria de Informa regula la industria de medias en Cuait.

Cuait ave 15 canales de televisa de satelite, cuatro de cual es controlada par la Ministreria de Informa. Televisa de Cuait ia ofre sua trasmete prima en color en 1974 e maneja oji sinco canales de televisa. Radio de Cuait, cual la governa finansia, ance ofre programi informosa dial en alga linguas stranjer, incluinte arabi, farsi, urdu e engles sur la radia AM e onde corte.
Abcaz (lingua)

**Abcaz** es un lingua caucasian norde-ueste, xef parlada en Abcazia e Turcia. Lo es la lingua ofisial de la republica de Abcazia, do sirca 100 000 persones parla lo. Lo es ance la lingua du ofisial de Sacartvelo entre la teritorio de Abcazia. E final, lo es parlada par cisa sento mil persones de la diaspora abcaz en Turcia, la republica autonomial de Adjara en Sacartvelo, Suria, Iurdun, e paises diversa de la ueste.

## Parlores
Abcaz es parlada xef en Abcazia. Lo es ance parlada par membros de la diaspora, xef locada en Turcia, con grupos plu peti en Suria, Irac e Urdun, en la republica autonom cartuli de Adjara, tra alga paises de la Uni Soviet como Armenia e Ucraina e, par causa de migra moderna, en paises de Europa ueste como Deutxland, Nederland e Statos Unida de America. Par causa de la manca de arcivos ofisial, la numero de parlores de abcaz es nonconoseda. 

Esemplo:
: *Дарбанзаалак ауаюы дшоуп ихы дақъиҭны. Ауаа зегь зинлеи патулеи еийароуп. Урҭ ирымоуп ахшыюи аламыси, дара дарагь аешьеи реиҩш еизыйазароуп.*
:: Darbanzaalak auajuy ixy dak̢'it̢ny. Auaa zeg' zilen patulen eijaroup. Urt̢ irymoup axšyjui alamysi, dara darag' aeš'ei peio̩š eisyjazaroup.

## Bibliografia
* Chirikba, V. A. (1996) 'A Dictionary of Common Abkhaz'. Leiden.
* Chirikba, V. A. (2003) 'Abkhaz'. – Languages of the World/Materials 119. Muenchen: Lincom Europa.
* Hewitt, B. George (2010) 'Abkhaz: A Comprehensive Self Tutor' Muenchen, Lincom Europa ISBN 978-3-89586-670-8
* Hewitt, B. George (1979) 'Abkhaz: A descriptive Grammar'. Amsterdam: North Holland.
* Hewitt, B. George (1989) Abkhaz. In John Greppin (ed.), *The Indigenous Languages of the Caucasus* Vol. 2. Caravan Books, New York. 39-88.
Abdelaziz Belkhadem

**Abdelaziz Belkhadem** (naseda a 8 novembre 1945 en Aflou, Provinse de Laghouat, Jazair) (Arabic: عبد العزيز بلخادم) es un politiciste jazairi ci ia es la ministro xef de Jazair de 2006 asta 2008. El ia es la presidente de la parlamento de Jazair de 1990 a 1991, e ia es la ministro de esternas de 2000 a 2005. On ia eleje el como ministro xef a 24 maio 2006 pos la parti de Ahmed Ouyahia.

## Biografia
El ia nase en Aflou, provinse de Laghouat, Aljeria. Graduada en leteratur e economia, el ia comensa sua carera profesal como investigor finansial e plu tarda como profesor de leteratur arabi. En 1972, la presidente Houari Boumédiène asinia el como visdirijor de relatas esterna en la presidentia, e ia ave acel ofisia asta 1977.

Como un aspiror de FLN, el ia es elejeda a la Asembla Nasional Popular en 1977, de Sougueur en Tiaret, e ia es relejeda como representor de Sougueur en 1982 e 1987. En 1987 el ia es elejeda Presidente de la comite de educa, instrui e rexerca siensal. El ia es vispresidente de la APN de 1988 a 1990 e presidente de la APN de otobre 1990 a 1992. Belkhadem ia es un membro de la Ofisia Political de la FLN de 1991 a 1997.

Plu tarda, Belkhadem ia es Ministro de Stato per Esternas de julio 2000 a maio 2005.

## Lias esterna
*Anunsia de sua eleje como ministro xef
Abisinia

**Abisinia** ia es un impero istorial composada de Eritrea moderna e la dui norde de Itiopia.

Seguente la invade brites de Misre en 1882, Itiopia e Liberia ia es la sola du paises african cual ia resta independente en la coloni de Africa par la potias imperal european en la sentenio 19 tarda. Lo ia es un de la fundores de la Nasiones Unida en 1945.

En 1935, soldatos italian gidada par la marexal Emilio De Bono, ia invade Itiopia en lo ce oji es conoseda como la Gera italian-itiopian du. La gera ia dura sete menses ante la vinse italian ia es declarada. La invade ia es condenada par la Alia de Nasiones, an si no multe ia es fada per fini la enemia.

## Cade de la monarcia
En 1974 un junta militar marxiste prosoviet, la "Derg", gidada par Mengistu Haile Mariam, ia suverti Haile Selassie e ia institui un stato comuniste de un sola partito. Haile Selassie ia es prisonida e ia es alegada ce el ia moria en situa nonclar, un rumor dise ce el ia es sofocada con un cuxin moiada en eter.
Abraham

**Abraham** (ivri: אַבְרָהָם, Avraham; arabi ابراهيم, Ibrāhīm) es la prima de la tre Patriarcas de iudisme. Sua istoria es narada en tota la testos santa de cristianisme, iudisme e islam, e el es un esemplo de fida per esta tre relijios.

En iudisme es la padre fundor de la acorda, la relata spesial entre la popla iudi e Dio -un crede cual dona a la iudis un loca unica como la Popla elejeda par Dio. En cristianisme, la apostol Paulo ia ensenia ce la fida de Abraham en Dio -ante la leje de Moises- ia fa de el un model de tota la credores, sircosideda e nonsircosideda. La profeta muslim Muhammad ia contrademostra la declaras iudi de un relata escluinte con Dio e la Acorda.

La nara de Abraham no pote es relata con un tempo spesifada, e lo es comun acordada ce la eda de la patriarcas, junta a la parti e la periodo de la judores, es un construi leteratural cual no es relatada a alga periodo de la istoria. Un ipotese comun entre eruditas es ce lo ia es composada en la periodo persian temprana (sentenio 6 tarda aec).

## Orijina de la nara
La nom de Abraham es aparente multe antica, como la tradision trovada en Jenese no comprende sua sinifia orijinal (probable "Padre es lodada" - la sinifia ofreda en Jenese 17:5 "Padre de un multia", es un etimolojia popular"). La nara, como aceles de la otra patriarcas, multe probable ave un preistoria parlada importante. A serta grado la tradisiones parlada ia deveni parte de la tradision scriveda de la Pentateuco; un majoria de eruditas crede esta grado parteni a la periodo persian, aprosima entre la 520 e la 350 aec.
Academia Romanian

La **Academia Romanian** (romanian: *Academia Română*) es un foro cultural fundida en Bucuresti (Romania) en 1866.

Lo covre la dominas leteratural, artal e siensal. La academia ave 181 membros elejeda per tota vive.

Sefuente sua regulas local, la ojeto xef es la cultiva a la lingua romanian e sua leteratur, la studia de la istoria nasional de Romania e la rexerca en la campos siensal xef. Alga de la projetas xef es la Disionario de la lingua romanian (*Dicționarul explicativ al limbii române*), la disionario de leteratur romanian e la tese sur la istoria de la popla romanian.

## Biblioteca
Instituida en 1867, la Biblioteca Academiei Române ave un colie de plu ca 7 milion libros e colies de depintas, gravas, mapas e monetas. La Academia ance opera sua propre casa de publici.

## Presidentes

## Lia esterna
* Loca ueb
Academia de la Llingua Asturiana

La **Academia de la Lingua Asturian** (*Academia de la Llingua Asturiana*) es la instituida ofisial per studia, promove e defende la lingua asturian.

## Istoria
La orijin de la A.Ll.A es en la fini de la sentenio 18, cuando Jovellanos e González de Posadaia parla en sua letras sur la idea de crea lo en 1791. La projeta de Jovellanos ia no pote es fada per causa de sua prisoni en Maiorca.

En la desenio de 1920 ia es creada la *Real Academia Asturiana de las Artes y las Letras* par alga inteletosas, incluinte José Antonio García Peláez (Pin de Pría). 

Lo ia es de 1980 cuando la governa preautonomial ia aproba la crea de la ALLA, fundida la 15 desembre de esa anio. Xosé Lluis García Arias ia es sua presidente un de acel momento asta 2001 cuando Ana Cano ia prende controla.

## Obras
En 1981 la obra un de la Academia (*Normes Ortográfiques y Conxugación de Verbos*) ia es publicida. Otra publicis ia segue, como la *Gramática de la Llingua Asturiana* en 1998 e la *Diccionariu de la Llingua Asturiana* en 2000, ance conoseda como "DALLA".

La ALLA ance publici:
* un revisteta con studias linguistica e leteratural de la lingua asturian, nomida *Lletres Asturianes*,
* uotra revisteta con studias antropolojial sur Asturias: *Cultures*.

Lo ance ave un casa de publici, con colies de libros como:
* Escolín (leteratur per ninios),
* Llibrería facsimilar
* Cartafueyos de lliteratura escaecida (Notas sur leteratur oblidada, obras vea en asturian),
* Llibrería llingüística (Libreria linguistica, studias lingual),
* Llibrería académica (libreria academial, leteratur).

Lo ance organiza cada anio la *Dia de les lletres asturianes* de 1982, cada venerdi un de maio.
Ab Urbe condita

**Ab Urbe condita** (*De la fundi de la Site*) es un obra scriveda par Tito Livio cual nara la istoria de Roma de pos sua fundi, datida a la anio 753 aec par Marco Terencio Varron e alga rexercores moderna.

Livio ia scrive en un misca de cronolojia anial es nara, frecuente interompente un nara per anunsia la eleje de consules nova. Collins defini la "metodo de arcivos anial" como "nominte la ofisiores publica e rejistrante la avenis de cada anio". Lo es un estende de la *fasti*, la arcivos publica ofisial mantenida par la judores local, cual ia es la fonte xef de la istoristes roman.

## Fontes
Per la desenio un, Livio ia studia la obras de un grupos de istoristes sirca sua propre tempo, ci ia scrive la arcivos anial. Un des-du istoristes en esta categoria es nomida en la Libro 1 de Livio como fontes per la periodo de la monarcia. En ordina retrogradal par data de Livio es: Gaio Licinio Macer, Quinto Claudio Quadrigario, Valerio Antias, Gnaeo Gellio, Gaio Sempronio Tuditano (consul 129 aec), Lucio Cassio Hemina, Lucio Calpurnio Piso Frugi (consul 133 aec), Aulo Postumio Albino (consul 151 aec), Gaio Acilio Glabrio, Marco Porcio Cato, Lucio Cincio Alimento, Quinto Fabio Pictor. A otra parte el nomi Sempronio Asellio. Macer, la ultima de estas, ia mori en 66 aec. Fabius, la plu temprana, ia luta en la Gera de Galia de 225 aec.

## Comensa
:*Per comensa, lo es jeneral asetada ce pos la catura de Troia, en cuando la resta de la troianes ia es masacrada, contra du de los (Enea e Antenor) la aceanes ia refusa eserse la direto de gera, partal par causa de vea lias de ospitia, e partal car esta omes ia es sempre favorable a dona Helena e fa la pas. Sua fortunas seguente ia es multe diferente.*
Abaco

Un **abaco** es un util per fa calculas aritmetical. Lo es xef usada en partes de Asia.

Oji, abacos es comun construida como strutures de bambu en cual perletas es liscable sur filos. Ma en la abacos orijinal, on ia move favas o calculos en ranures en la arena, o sur tabletas de lenio, petra o metal.

La abaco ia es usada tra sentenios ante la adota de la sistem moderna de scrive numeros. Lo es ancora vasta usada par mercatores e caxores en Asia, Africa e otra locas.

## Istoria
### Egipte
La usa de la abaco en Egipte Antica es notada par la istoriste elinica Herodoto, ci ia scrive ce la egipsianes ia manipula la calculos de destra a sinistra, oposada a la dirije de la metodo elinica de sinistra a destra. Arceolojistes ia trova discos de grandia diferente cual es pensada los ia pote es usada como calculos. An tal, los ia no trova depintas de esta util en la mures.

### Elas
La atesta la plu temprana de la usa de abaco en Elas data de la sentenio 5 aec. Ance Demostene (384 aec - 322 aec) ia parla de la nesesa de calculos per calculas tro difisil per la testa. Un presenta teatral par Alexi de la sentenio 4 aec parla de un abaco e calculos per contablia, e ambos Diogene e Polibio refere omes ci ia sta a veses plu tempo, a veses min tempo, como la calculos en la abaco. La abaco elinica ia es un table de lenio o marmo. Esta abaco ia es usada en la Persia acemenan, par la sivilia etrusca, en Roma antica e, asta la Revolui Franses, en la mundo cristian ueste.
Accra

**Accra** es la capital de Gana.

Accra sentral ave a sua sentro la fortres istorial brites, dansce e nederlandes. Tra la anios, migras de rejiones rural ia grandi la site.

## Istoria

La grupo ga, conoseda como la Tumgwa We e gidada par Ayi Kushie ia ariva par mar. Cuando la lartehes a la costa ia vide los sur sua canoas a mar, los ia aspeta como formicas, donce la lartehes ia refere a los como *nkran* ("formicas"). Plu tarda, la parola *nkran* ia es pronunsiada par la dansces como "Akra", gidante a la nom presente "Accra". *Nkran* en la lingua ga es *gaga*, donce los ia comensa usa la nom "ga" per se. La gas es ance un parte de la grupo xef cual ia comensa la migra inisial de la Impero Nubia.

Inisial, Accra no ia es la sentro comersial la plu importante; la sentros comersial de la eda ia es la portos de Ada e Prampram, con ance la sentros noncostal Dodowa e Akuse. La nederlandeses ia construi prosima la campas de Fort Crèvecœur; la briteses ia construi James Fort; e la svensces, la castel Christiansborg. Ja en la sentenio 17, Portugal, Frans e Danmarc ia construi fortreses en la site.

Britan ia oteni gradal la interesas de tota la otra paises, comensante en 1851, cuando Danmarc ia vende Christiansborg (cual los ia oteni de la svensces) e sua otra fortreses a la briteses. Nederland ia es la vendor final, en 1871. En 1873, pos desenios de tensa entre la briteses e la asantes de la Impero Asante, la briteses ia ataca e destrui cuasi acel rejion e sua capital Kumasi. La briteses ia catura alora Accra en 1874 e, en 1877, a fini de la Gera Brites-Asante Du, Accra ia sustitui per Cape Coast como la capital de la Costa de Oro brites. Esta deside ia es fada car la clima de Accra ia es plu seca ca lo de Cape Coast. Asta esta tempo, la limitas de Accra ia es Fort Crèvecœur a la este e la Lagon Korle a la ueste.

## Economia
En 2008, la Banco Mundal ia estima ce la economia de Accra ia composa sola US$3 bilion dolares de la produi interna bruta intera de Gana. On estima ce la popla economial ativa es 823 327.

Accra es un sentro de fabrica, mercato, finansia, asecura e transporta. Sua campo finansial ave un banco sentral, nove bancos comersial, cuatro bancos de developa, cuatro bancos mercator, la Asioneria de Gana, du companias de presta e multe developores de imobila, con locas industrial e developas abital.

On ave plu ca 50 000 imobilas abital identifiada en Accra e sirca 4000 imobilas comersial/industrial/miscada. Lo ave ance supramercatos, 36 parces de autos e sentros comersiales, como ance complesos diversa per sportes e recrea.
Acorda Schengen

La **Acorda  Schengen** [xengen] es un trata cual ia gida a la crea de la Area Schengen en Europa, en cual on ia aboli jeneral la controlas a fronteras interna. Lo ia es suscriveda a 14 junio 1985, prosima a la site de Schengen, en Luxemburg, par sinco de la des statos de lo cual ia es alora la Comunia Economial European. Lo ia proposa medias intendeda per aboli gradal la controlas a la fronteras compartida de la paises suscrivente. La medias ia inclui la armoni de politicas de visa, e la introdui de esaminas de veculos a rapida reduida, permetente ce on traversa fronteras sin para e ce persones ci abita prosima a un frontera traversa en un loca otra ca un punto definida de controla.

En 1990, la Acorda ia es aumentada par la Trata Schengen, cual ia proposa un politica comun de visa e la aboli completa de la controlas sistemosa a fronteras interna. La Area Schengen funsiona multe simil a un stato unida en relata a viajas internasional: lo ave controlas de frontera esterna per viajores ci entra a lo e sorti de lo, e visas comun, ma lo ave no controlas de frontera interna. Lo es composada de 26 paises european, covrente un popla de 400 milion persones e un area de 4 312 099 cilometres cuadrida.

Orijinal, la acordas Schengen (e la regulas adotada su los) ia funsiona autonom de la Uni European. An tal, en 1999, los ia deveni un parte de la leges de la UE con la Trata Amsterdam, ma on ia permete ancora la nonpartisipa de la sola du statos membros de la UE cual ia resta estra la Area: Er e la Rena Unida. Schengen es aora un parte sentral de la leges UE, e on obliga la partisipa de tota statos membros cual no ia junta ja se a la Area Schengen (e no ave la permete de nonpartisipa) cuando alga esijes tecnical es sasiada. Alga paises de estra la UE es incluida en la area.
Acua

**Acua** es un sustantia cimical transparente e cuasi sin color cual es la composada xef de la rios, lagos e mares de la Tera, e de la licuidas de la plu de organismes vivente. Sua formula cimical es **H<sub>2</sub>O**, indicante ce sua molecula conteni un atom de osijen e du de idrojen, cual es liada par lias covalente. Vera, la parola "acua" refere sola a la state licuida de acel sustantia, dominante a la temperatur e presa normal de la ambiente; ma lo refere comun ance a sua state solida (jelo) o sua state gasal (vapor). En natur, lo apare ance como neva, glasias, jelo vagante e isberges, nubes, nebla, rosio, acuiferes e umidia atmosferal.

Acua covre 71% de la surfas de la Tera. Lo es esensal per tota formas conoseda de vive. Sur la Tera, on trova 96,5% de la acua de la crosta en mares, 1,7% en locas suteran e la xapetas de jelo de Antartica e Calalitnunat, un frato peti en otra corpos grande de acua, e 0,001% en la aira como vapor, nubes (formida de jelo e acua licuida suspendeda en aira), e presipita. Sola 2,5% de esta acua es dulse, e 98,8% de acel es en jelo (estra jelo en nubes) e acua suteran. Min ca 0,3% de tota acua dulse es en rios, lagos e la atmosfera, e un cuantia an plu peti de la acua dulse de la Tera (0,003%) es contenida en corpos biolojial e produidas fabricada. On trova un cuantia plu grande de acua en la interna de la Tera.

Acua sur la Tera move sempre tra la sicle acual de vapori e transpira, condensa, presipita e supraflue surfasal, usual ateninte la mar. Vapori e transpira contribui a la presipita supra tera. Multe acua es ance cimical combinada o adsorbeda en minerales idratada.

La esiste de bon acua bevable es esensal per umanas e otra formas de vive, an si lo furni no calorias o nurintes organica. La asede a bon acua bevable ia crese en desenios resente en cuasi cada parte de la mundo, ma sirca bilion persones ancora no pote asede bon acua, e plu ca 2,5 bilion no ave ijenia sufisinte. Un corelata clar esiste entre la asede a bon acua e la produi interna bruta per persoon. An tal, alga comentores ia estima ce ante, la fini de 2025, plu ca un dui de la abitores de la mundo va fronti periles pertinente a bon acua. Un reporta publicida en novembre 2009 sujesta ce ante 2030, en alga rejiones developante de la mundo, la esije per acua va esede la furni par 50%.

Acua fa un rol importante en la economia mundal. Sirca 70% de la acua dulse usada par umanas vade a cultiva. La pexa en acua dulse e salosa es un fonte major de comeda per multe partes de la mundo. Multe benes como petrolio e gas natural e produidas fabricada es comun transportada par barcones tra mares, rios, lagos e canales. On usa cuantias grande de acua, jelo e vapor per fri e caldi en industria e casas. Acua es un disolvente eselente per sustantias cimical diversa; per esta razona lo es vasta usada en prosedes industrial, e en cosini e lava. Acua es ance fundal a multe sportes e otra formas de diverti, como nada, turi en barcon, corsa de barco, surfa, pexa sportal e tufa.
Adjuvilo

**Adjuvilo** (o "ido simpligita") es un lingua creada en 1908 par la esperantiste Claudius Colas, su la nom falsa "profesor V. Esperema". Colas ia crea la lingua como un compromete entre esperanto e ido. Alga istoristes sujesta ce Colas ia crea adjuvilo sola per crea nonacorda entre la seguores de ido. Car Colas ia es un de la fundores de IKEA, un asosia internasional de esperantistes catolica, pos sua inventa de adjuvilo, esta es vera posible. Lo es ance posible ce, cuando Colas ia vide ce la reformas no va susede, el ia deside reveni a la esperanto orijinal. An tal, la sujestas de Colas es bon, ma la difere entre adjuvilo e ido es peti. 

Cambias a esperanto inclui estas:
*la nonusa de leteras con la "ĉapelo" ("xapeta") de esperanto, con *sh* per *ŝ* e *ch* per *ĉ*;
*la sustitui de *qu* per *kv* (pe: kvin > quin) e *gu* per *gv*;
*la nonusa de la sufisa *-n* per la ojeto direta, estra cuando nesesada per claria;
*la usa de *-s* per la plural de nomes en loca de *-j* de esperanto (ido usa -i);
*la usa de *-n* per verbos en loca de *-s* de esperanto (ido reteni -s);
*la sustitui de *-en* per *-u* de esperanto per la forma de commanda (ido usa -ez);
*la plu usa de parolas de latina e la linguas romanica.

Detalias:

*Articles: *la* (sing), *las* (plur)
*Nomes: fini con *-o* (sing), *-os* (plur)
*Ajetivos: fini con *-a* (sing), *-as* (plur)
*Averbos: fini con *-e*
*Pronomes: *me, tu, il* (mas), *el* (fema), *it/lo* (cosas), *nos, vos, ilos, elos, itos/los*
**Posesales: ajunta *-a, -as*
*Mostra: *cia/cias, tia/tias, cio/cios, tio/tios*
*Relata: *qua* (sujeto, person), *quo* (sujeto, cosa), *que* (ojeto jeneral), *quaque* (ojeto, person), *quoque* (ojeto, cosa)
*Compara: *plu… quam, men… quam, la pley, la min*
*Verbos:
**infinitivo: *-i*
**presente: *-an*
**pasada: *-in*
**futur: *-on*
**ipotesal: *-un*
**comanda/sujuntiva: *-en*
**partisipios ativa: *-anta, -inta, -onta*
**partisipios pasiva: *-ata, -ita, -ota*
**vos pasiva: *est...* + partisipio pasiva

## Esemplo
:Patro nosa, qua estan en cielos, 
:santa esten tua nomo, 
:advenen tua regno, esten tua volo, 
:quale en cielos, tale anke sur la tero; 
:nosa panon omnadaga donen a nos hodie; 
:nosas ofendos pardonen a nos, 
:quale nos pardonan a nosas ofendantos 
:e ne lasen nos fali en tento, 
:ma liberifen nos de malbono.

## Bibliografia
* Claudius Colas (1910). *L'Adjuvilo*. Paris: Gamber.
* Mario Pei (1958). *One Language for the World and How To Achieve It*. New York: Devin-Adair.
*V. Esperema (1910). *Adjuvilo: Internacia Helplingvo.* Tradui de franses a esperanto par Roy McCoy (2000). Trovada a http://groups.yahoo.com/group/adjuvilo.

## Lias esterna
* Gramatiko de Adjuvilo e per Adjuvilo
Adomen

La **adomen** (nomida min formal la ***ventre***) es la parte de la corpo cual conteni la organos de dijesta e reprodui. Lo es entre la torax (peto) e la pelvis en umanas e otra vertebratos.

## Strutur
### Contenidas
La adomen conteni la plu de la organos tubin de la curso de dijesta, e ance alga organos solida. Organos adomenal cavetin inclui la stomaco, la intestin magra e la colon con sua apendis afisada. Organos como la figato, sua vesica bilal afisada, e la pancreas funsiona en asosia prosima con la curso de dijesta e comunica con lo par dutos. La spleno, renes e glandes suprarenal es ance en la adomen, ance con multe dutos sangual cual inclui la aorta e la vena cava inferior. Anatomistes pote considera la vesica urinal, la utero, la trompas de utero e la ovarios como o organos adomenal o organos pelvisal. La adomen ance conteni un membrana estendosa nomida la peritoneo. Un plia de peritoneo pote covre completa alga organos, en cuando lo pote covre sola un lado de organos cual reposa normal plu prosima a la mur adomenal. Anatomistes nomida la tarda tipo de organos *retroperitoneal*.

Organos adomenal pote es spesialida alta en alga animales. Per esemplo, la stomaco de remasticantes (un suordina de mamales) es divideda a en cuatro cambras: la rumen, la reticulum, la omasum and la abomasum. En vertebratos, la adomen es la caveta grande cual es ensircada par la musculos adomenal, ventral e ladal, e dorsal par la colona vertebral. Costelas basa ance pote ensirca mures ventral e ladal. La caveta adomenal es un parte de la caveta pelvisal. Lo es afisada a la caveta toraxal par la diaframa. Strutures como la aorta, la vena cava inferior e la esofago pasa tra la diaframa. La cavetas adomenal e pelvisal es foreda par un membrana serosa cual es nomida la peritoneo partal. Esta membrana es continuante con la peritoneo viseral cual fore la organos.
Afganistan

**Afganistan **es un pais en Asia.

La area es sirca 647 500 cilometres cuadrida.

La cuantia de popla, en la anio 2007, ia es sirca 31 889 923 persones.

La site capital es Cabul.

La linguas major es dari 50%, paxtun 35%, linguas turcica 11%, 30 linguas minor 4%.

## Jeografia
Afganistan es un pais montaniosa. Lo ave planos en la norde e sude-ueste.
Africa

**Africa** es la continente sude de la Mar Mediteraneo, a este de la Mar Atlantica, e a ueste de la Mar Indian.  

Africa norde es xef muslim, e la lingua la plu comun es arabi. Africa susaharan ave poplas diversa, con muslimes, cristianes, e persones ci crede a la relijios tribal. La plu de la linguas es de la familia bantu, ma on ave otra familias ance.

Africa ave diversa etnicos, cultures e linguas. En la sentenio 19 tarda la paises european ia coloni casi tota Africa. Africa ance varia consernante la ambientes, la economia, la lias economial e la sistemes de governa. An tal, multe de la statos corente en Africa ia orijina de la prosede de descoloni en la sentenio 20. La nasiones african ia atenta coopera tra la institui de la Uni African, de cual la xeferia es en Addis Ababa.

## Istoria
Africa ia es la loca orijinal do umanas ia abita.

## Jeografia

Africa es separada de Europa par la Mediteraneo e ia es unida a Asia par la Istmo Suais (traversada par la Canal Suais), 163 cilometres larga (jeopolitical, la Penisola Suais es frecuente considerada parte de Africa).

La pais la plu grande de Africa es Jazair, e la plu peti, Sexeles, un arcipelago en la costa este. La nasion la plu peti en la continente es Gambia.

## Politica
On ave sinias clar de un aumenta de la contatas entre la statos e organizas african. Pd, en la gera interna de la Republica Democrata de Congo, en loca de vide la interveni de paises rica, la paises visina ia envolve. De la comensa de la disputa en 1998, la cuantia de mores ia ateni 5 miliones.

## Economia
An si lo ave recursos natural abundante, Africa resta la continente la plu povre e sudevelopada, la resulta de un varia de causas cual ta pote inclui governas frodante cual ia fa violes de la diretos umana, maneja sentral falida, niveles alta de nonalfabetisme, manca de asede a capital stranjer, e disputas militar e tribal frecuente. Seguente la Reporta sur Developa Umana de la Nasiones Unida de 2003, la 24 nasiones a fini en la ordina (151 a 175) ia es tota african.

## Relijio
La africanes ave un grande varia de credes relijiosa, e la statisticas sur la parteni relijial es difisil de fa car multe frecuente lo es un tema delicata per governas con poplas con varia relijios. Seguente la *World Book Encyclopedia* la islam es la relijio xef en Africa, segueda par la cristianisme. Seguente la Ensiclopedia Brites, 45% de la popla es cristian, 40% es muslim, e 10% segue relijios tradisional. Un numero peti de africanes es indu, budiste, bahai o iudiste. On ave ance un minoria de africanes ateiste.

## Vide ance
*Africa norde
*Africa ueste
*Africa sentral
*Africa este
*Africa sude
Africa este

**Africa este** es la rejion la plu este en la continente de Africa, cual es definida variable par jeografia o jeopolitica. 

Par causa de la teritorios colonial de Africa este brites e Africa este deutx, la terma *Africa este* es comun (spesial en engles) usada per refere a la area cual aora es composada de la tre paises de Cenia, Tanzania e Uganda. An tal, esta no es la abitua de multe otra linguas, en cual la terma ave comun un contesto plu grande e sola jeografial, e donce inclui ance Djibuti, Ertra, Itiopia e Somalia a la norde, e Malaui, Mosambic, Zambia e Zimbabue a la sude.

## Jeografia e clima
Alga partes de Africa este es famosa per sua proportio de animales savaje, per esemplo la "sinco grande": la elefante, la bufalo, la leon (spesial la leones ugandan, masai e itiopian), la leopardo, la rinosero negra, e la gorila montanial, an si la cuantia de esta animales ia declina par causa de tensa grandida en tempo resente, spesial de la rinosero, la elefante e la gorila.

La jeografia de Africa este es comun con vista bela. Fortes tetonical global ia forma la falion de Africa este e Africa este se mesma. Africa este ave la Monte Kilimanjaro e Monte Cenia, la apicos la plu grande en Africa. Lo ance ave la lago la plu du grande de acua fresca en la mundo Lago Victoria, e la lago la plu du profonda en la mundo Lago Tanganyika.

La clima de Africa este es alga nontipal per un rejion ecuatoral. Lo es surprendente fria e seca en relata con sua latitude par causa de un combina de la altia jeneral alta de la rejion e la ombra de pluve de la ventas de monson ueste creada par la Montes Ruenzori e la Montania Itiopian. En fato, multe anios pote pasa en la costa de Somalia con no pluve.

## Paises
Adenina

**Adenina** es un composada esensal per organismes. Lo es un molecula trovada a tota partes de la corpa, o solitar o liada a otra moleculas diversa. Lo fa multe roles.

## Defini
Adenina es un molecula cimical con la formula C5H5N5, un parte de la familia de purinas. La nom cimical es *1,6-dihidro-6-iminopurina*. On pote ance nomi lo *6-aminopurina* o *amino-6-purina*. 

## Cualias
La adenina…
* es un molecula eterosiclal (lo conteni eterosicles).
* es ance un base en la construi de nucleotidos.
* es regardada como la vitamina B4. Par sua defini, un vitamina es un sustantia cual nos mesma no sintese e cual nos debe oteni par come. Jeneral, la manca de *vitamina B4* es rara car, pratical, tota cosa cual nos come conteni adenina: bir, pan, te. La mancas vera rara es tratada par medisines como la sulfamidas.
Adam Smith

**Adam Smith** (1723–1790) ia es un economiste e filosofiste brites ci ia fa la atenta seria prima de studia la natur de capital e la developa istorial de comersia e industria entre nasiones european. El ia nase en Kirkcaldy, Scotland. El ia deveni un ami intima de David Hume, un filosofiste scotes ci ia contribui a sua teorias etical e economial.
  
De 1766 asta 1776, el ia scrive sua rexerca *Un esamina de la natur e causas de la ricia de nasiones* (1776). Esta ia representa la atenta seria prima de pensa economial, e de separa la studia de economia political de campas relatada de siensas political, etical e legal. El ia inclui un analise profonda de prosedes en cual la ricia economial es produida e distribuida.

El ia mostra ance ce la fontes fundal de tota revenu es luas, salario e profitas. La tema sentral de Smith ia es ce capital es la plu bon usada de produi e distribui de ricia, en states de comersia libre e sin interferes governal.

Per clari esta conseta de controla governal minima en operas comersial, Smith ia esplica la prinsipes de "la mano nonvidable". Asi, un individua es gidada cuasi par un mano per reali la bonia la plu vantajosa per tota.

## Obra
On ave desacorda entre la economistes clasica e neoclasica sur la mesaje sentral de la obra la plu influente de Smith: *Un esamina de la natur e causas de la ricia de nasiones* (1776). La economiste neoclasica asentua la mano nonvidable de Smith, un conseta notada en la media de sua obra (libro 4, capitol 2) e la economistes clasica crede ce Smith ia afirma sua program de promove la "ricia de la nasiones" en la frases un, cual atribui la crese de la ricia a la divide de la labora.
Africa norde

**Africa norde** es un grupo de paises longo la Mar Mediteraneo en la rejion la plu norde de la continente de Africa. Alga persones dise ce lo estende de la borda atlantica de Magrib en la ueste a la Canal Suais e la Mar Roja en la este. Otras limita lo a la paises de Magrib, Jazair e Tunisia, un rejion conoseda par la franseses en la eda colonial como "Afrique du Nord", e par la arabis como "المغرب‎‎ *al-Maɣréb*" ("la ueste").

La defini la plu comun asetada inclui Magrib, Jazair, e Tunisia, con ance Libia e Misre. La terma "Africa norde", cuando usada comun en Africa norde e Asia sude-ueste, refere comun sola a Magrib, Jazair, Tunisia, Muritania e Libia. Misre, par causa de sua asosia plu grande con Asia sude-ueste, es comun regardada como separada. La paises de Africa norde comparti un identia cultural e lingual cual es unica de esta rejion.

La berberes ia abita Africa norde-ueste de la comensa de istoria rejistrada, en cuando la parte este de Africa norde ia es la casa de la egipsianes. Pos la concista muslim en la sentenio 7 ec, la rejion ia esperia un prosede de arabi e islami cual continua defini la cultur de la rejion.

La distingui entre Africa norde e multe de Africa susaharan es istorial e ecolojial sinifiosa par causa de la parador creada par la Deserto Sahara tra multe de istoria moderna. De 3500 aec, pos la deserti subita de la Sahara par causa de cambias gradal en la orbita de la Tera, esta parador ia separa cultural la norde de la resta de la continente. Cuando la sivilias de la fenisias, la elinicas, la romanes, la muslimes e otras ci ia pote traversa la mar ia fasili la comunica e migra traversante la Mar Mediteraneo, la cultures de Africa norde ia deveni plu prosima liada a Asia sude-ueste e Europa ca a Africa susaharan. La influe muslim en la area es ance sinifiosa, e Africa norde es un parte major de la mundo muslim.

## Paises
Africa sentral

**Africa sentral** es la rejion sentral de la continente de Africa. Lo inclui la paises de Burundi, la Republica Democrata de Congo, Ruanda, Sentrafrica, e Txad. Cuando la terma es usada par la Nasiones Unida (NU), lo inclui Angola, Camerun, Sentrafrica, Txad, Congo, Republica Democrata de Congo, Gine Ecuatoral, Gabon, e San Tome e Prinsipe. Tota de la statos en Africa sentral como definida par la NU, con ance la 11 statos cual es comun regardada como parteninte a Africa sentral, constitui la Comunia Economial de Statos de Africa Sentral. De cuando Sudan Sude ia autonomi en 2011, lo es ance comun regardada como un parte de Africa sentral.

## Fondo
La Federa de Africa Sentral (1953-1963), ance nomida la Federa de Rodesia e Niasaland, ia es composada de lo cual es aora la nasiones de Malaui, Zambia e Zimbabue. Simil, la eglesa anglican de la provinse de Africa sentral covre la bispias en Botsuana, Malaui, Zambia e Zimbabue, e la eglesia presbiterian de Africa sentral ave sinodos en Malaui, Zambia e Zimbabue. Esta statos es aora comun regardada como un parte de Africa sude.

## Jeografia
Istorial, la basin de Lago Txad ia es ecolojial importante a la poplas de Africa sentral. La Comision de la basin de Lago Txad es un organiza suprarejional importante en Africa sentral.

## Economia
La atas economial xef de Africa sentral es cultiva, pastoria e pexa. A la min 40% de la popla campanial de la partes norde e este de Africa sentral vive en povria e sufri frecuente mancas de comeda. La cultiva usante la pluve es posible sola en la banda sude.

## Paises
Africa sude

**Africa sude** es la rejion la plu sude en la continente de Africa, cual es diversa definida par jeografia o jeopolitica, e inclui alga paises. La terma *Africa sude* inclui jeneral Botsuana, Lesoto, Namibia, Sudafrica, e Suaziland. Alga fontes inclui ance Angola, Malaui, Mosambic, Zambia e Zimbabue

De un perspetiva political, on dise ce la rejion es unipolar, con Sudafrica como la potia rejional prima.

## Jeografia
La tereno de Africa sude es variosa, con forestas, savanas e desertos. La rejion ave e areas basa costal e montanias.

En relata a recursos natural, la rejion ave la cuantia la plu grande de mundo de platino e la elementos de la grupo platino: cromo, vanadio e cobalto, e ance de uranio, oro, titanio, fero e diamantes.

## Cultur e popla
Africa sude es la casa de multe cultures e poplas. Lo ia es poplada en la pasada par sanes, coicois e pigmeos en proportios vasta sperdeda. Par causa de la crese de la bantus, cual ia desloca la poplas pasada a la areas plu distante de la rejion, la majoria de etnicos en esta rejion – incluinte la zulus, la tsongas, la cosas, la suazis, la ndebeles norde e sude, la tsuanas, la sotos, la xonas, la balundas, la mbundus, la ovimbundus, la chagas, e la sucumus – parla linguas bantu. La prosede de coloni ia produi un cuantia relativa grande de abitores ci ave linias de familia european (africans, brites, portuges, etc) e asian (melaiu, barati, etc) en multe paises en Africa sude.

## Cultiva e securia de comeda
Alga fatores major cual afeta la securia de comeda en la rejion inclui nonstabilia political; governa povre; secias; crese de la cuantia de abitores; urbani; povria; crese basa de economia; politica cultival, acordas de comersia e governas nonsufisinte; degrada de recursos e la crese resente de aides.

## Paises

## Referes
Africa ueste

**Africa ueste** es la rejion la plu ueste en Africa. On defini Africa ueste como conteninte 18 paises: Benin, Burcina Faso, la nasion-isola Capo Verde, Costa de Ivor, Gambia, Gana, Gine, Gine-Bisau, Liberia, Mali, Muritania, Nijer, Nijeria, la isola San Helena, Senegal, Siera Leon, San Tome e Prinsipe, e Togo. On ia estima ce la cuantia de abitores en Africa ueste ia es plu ca 349 milion en 2015. La relijio de 70% de la abitores es islam; otra abitores pratica cristianisme e relijios african tradisional.

## Jeografia e clima
Africa ueste, cual on defini larga como incluinte la parte ueste de la grupo de Sahara Ueste, Magrib, Jazair e Tunis, ocupa un area plu grande ca 6 140 000 km2, cual es aprosima un sinci de Africa. La plu de esta tera es planos cual es a min ca 300 metres supra la nivel de mar, an si puntos alta isolida esiste en multe statos longo la costa sude de Africa ueste.

La parte norde de Africa ueste (cual on defini magra como escluinte la parte ueste de la grupo de Sahara Ueste, Magrib, Jazair e Tunis) es composada par tereno semiseca nomida la Sahel. Esta es un zona traversal entre la Sahara e la savanas de la parte ueste de la Sudan. Forestas formi un banda entre la savanas e la costa sude. Esta banda varia entre 160 km e 240 km de largia.

La rejion de Africa norde-ueste nomida Muritania sufri periodal pestas de locustas en la intera de la pais, cual consuma acua, sal e cultivas sur cual la popla umana depende.

### Fondo
Africa ueste es a ueste de un ase imajinada de norde a sude cual es prosima a la lonjitude 10° este. La Mar Atlantica formi la bordas ueste e sude de la rejion de Africa ueste. La Deserto Sahara es la borda norde, e la Curva Ranixanu es regardada como la parte la plu norde de la rejion. La borda este es min esata; algas loca lo a la Depresa de la Benue, ma otras loca lo sur un linia cual pasa de Monte Camerun a Lago Txad.

La bordas de la statos moderna en Africa ueste refleta la bordas colonial, cual traversa linias etnical e cultural e divide comun grupos de un sola etnico entre du o plu statos.

En contrasta con la plu de Africa sentral, sude e sude-este, Africa ueste no es poplada par parlores de linguas bantu.

## Paises

## Referes